CELEX: 32017R2446
Language: hu
Date: 2017-12-19 00:00:00
Title: A Bizottság (EU) 2017/2446 végrehajtási rendelete (2017. december 19.) az (EU) 2016/1011 európai parlamenti és tanácsi rendelet alapján a pénzügyi piacokon használt kritikus referenciamutatók jegyzékének megállapításáról szóló (EU) 2016/1368 végrehajtási rendelet módosításáról (EGT-vonatkozású szöveg. )

28.12.2017   
            
            
               HU
            
            
               Az Európai Unió Hivatalos Lapja
            
            
               L 346/1
            
         A BIZOTTSÁG (EU) 2017/2446 VÉGREHAJTÁSI RENDELETE
   (2017. december 19.)
   az (EU) 2016/1011 európai parlamenti és tanácsi rendelet alapján a pénzügyi piacokon használt kritikus referenciamutatók jegyzékének megállapításáról szóló (EU) 2016/1368 végrehajtási rendelet módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a pénzügyi eszközökben és pénzügyi ügyletekben referenciamutatóként vagy a befektetési alapok teljesítményének méréséhez felhasznált indexekről, valamint a 2008/48/EK és a 2014/17/EU irányelv, továbbá az 596/2014/EU rendelet módosításáról szóló, 2016. június 8-i (EU) 2016/1011 európai parlamenti és tanácsi rendeletre (1) és különösen annak 20. cikke (1) bekezdésére,
   mivel:
   
               (1)
            
            
               A referenciamutatók fontos szerepet játszanak sok pénzügyi eszköz és pénzügyi ügylet árának meghatározásában, valamint számos befektetési alap teljesítményének mérésében. A referenciamutatók kezelése és az azokhoz való hozzájárulás sok esetben manipuláció kockázatának van kitéve, és az érintett személyek gyakran kerülnek szembe összeférhetetlenséggel.
            
         
               (2)
            
            
               Ahhoz, hogy a referenciamutatók betöltsék gazdasági szerepüket, reprezentatívnak kell lenniük az általuk tükrözött mögöttes piaci vagy gazdasági valóság tekintetében. Ha valamely referenciamutató már nem reprezentatív egy mögöttes piac, például a bankközi kamatlábak tekintetében, akkor fennáll a kockázata, hogy negatív hatást gyakorol, többek között a piac integritására, a háztartások finanszírozására (hitelek és jelzáloghitelek), valamint az Unión belüli vállalkozásokra.
            
         
               (3)
            
            
               Amennyiben egy konkrét referenciamutatót referenciaként használó pénzügyi eszközök, pénzügyi ügyletek és befektetési alapok összértéke magas, általánosságban növekednek a felhasználókat, a piacokat és az Unió gazdaságát érintő kockázatok. Az (EU) 2016/1011 rendelet ezért különböző kategóriákba tartozó referenciamutatókat hoz létre, és kiegészítő követelményeket ír elő egyes, kritikusnak tekintett referenciamutatók integritásának és megalapozottságának biztosítására, ideértve az illetékes hatóságok azon jogkörét, hogy bizonyos feltételek mellett valamely kritikus referenciamutató kezelését vagy az ahhoz való hozzájárulást kötelezővé tehetik.
            
         
               (4)
            
            
               A kritikus referenciamutatókat kezelők illetékes hatóságainak kiegészítő kötelezettségei és jogkörei szükségessé teszik a kritikus referenciamutatók meghatározásának hivatalos eljárását. Az (EU) 2016/1011 rendelet 20. cikke (1) bekezdésének a) pontja szerint egy referenciamutató akkor tekinthető kritikusnak, ha közvetlenül vagy – több referenciamutató kombinációjában – közvetetten olyan pénzügyi eszközök és pénzügyi ügyletek referenciájaként vagy olyan befektetési alapok teljesítményének mérésére használják, amelyek összértéke az összes futamidő vagy adott esetben lejárat alapján számítva legalább 500 milliárd EUR.
            
         
               (5)
            
            
               A londoni bankközi kamatláb (LIBOR) öt pénznemben, közöttük euróban méri a fedezetlen bankközi kamatlábakat, hét – az egynapostól a 12 haviig terjedő – futamidővel. Világszerte az egyik legfontosabb referencia-kamatláb. Változó kamatlábként szolgál számos pénzügyi szerződés esetében, a kamatcsereügyletektől kezdve a diákhiteleken át a jelzáloghitelekig és a vállalatfinanszírozási eszközökig.
            
         
               (6)
            
            
               A Financial Conduct Authority (FCA) adatai szerint a LIBOR-t 2016 októberében megközelítőleg 156,8 billió USD összértékű tőzsdén kívüli származtatott ügyletnél használtak referenciaként.
            
         
               (7)
            
            
               Az FCA arra is rámutatott, hogy a LIBOR fontos referencia a tőzsdén kereskedett származtatott ügyletek, a kötvények és a vállalati hitelfinanszírozás piacán is, és a vonatkozó kitettségek a rendszerszintű kockázat és a reálgazdaság szempontjából relevánsak.
            
         
               (8)
            
            
               A kritikus referenciamutatók (EU) 2016/1368 bizottsági végrehajtási rendeletben (2) meghatározott jegyzékét ezért módosítani kell a LIBOR felvételével.
            
         
               (9)
            
            
               mivel a LIBOR fontos szerepet tölt be a bankközi piacon, és az Unióban nagyszámú pénzügyi eszköz esetében szolgál referenciaként, e rendeletnek sürgősséggel hatályba kell lépnie.
            
         
               (10)
            
            
               Az (EU) 2016/1011 rendelet 20. cikkének (1) bekezdésével összhangban e rendelet alkalmazhatóságához a kritikus referenciamutatót előállító referenciamutató-kezelőnek az Unióban találhatónak kell lennie.
            
         
               (11)
            
            
               Az e rendeletben előírt intézkedések összhangban vannak az Európai Értékpapír-bizottság véleményével,
            
         ELFOGADTA EZT A RENDELETET:
   1. cikk
   Az (EU) 2016/1368 végrehajtási rendelet mellékletének helyébe az e rendelet mellékletében szereplő szöveg lép.
   2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2017. december 19-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 171., 2016.6.29., 1. o.
   
   
      (2)  A Bizottság (EU) 2016/1368 végrehajtási rendelete (2016. augusztus 11.) az (EU) 2016/1011 európai parlamenti és tanácsi rendelet alapján a pénzügyi piacokon használt kritikus referenciamutatók jegyzékének megállapításáról (HL L 217., 2016.8.12., 1. o.).
   
      MELLÉKLET
      
         A kritikus referenciamutatók jegyzéke az (EU) 2016/1011 rendelet 20. cikkének (1) bekezdése alapján
      
      
                  Szám
               
               
                  Referenciamutató
               
               
                  Referenciamutató-kezelő
               
               
                  Székhely
               
            
                  1
               
               
                  Európai irányadó bankközi kamatláb (EURIBOR®)
               
               
                  European Money Markets Institute (EMMI) (Európai Pénzpiacok Intézete)
               
               
                  Brüsszel (Belgium)
               
            
                  2
               
               
                  Egynapos euro indexátlag (EONIA®)
               
               
                  European Money Markets Institute (EMMI) (Európai Pénzpiacok Intézete)
               
               
                  Brüsszel (Belgium)
               
            
                  3
               
               
                  Londoni bankközi kamatláb (LIBOR)
               
               
                  ICE Benchmark Administration (IBA)
               
               
                  London (Egyesült Királyság)